## 5. Pinzells

Figura 7.15. Exemple de traços de pinzell

Diversos traços pintats amb diferents pinzells dels subministrats pel GIMP. Tots s'han pintat amb l'eina pinzell.

Un pinzell és un mapa de píxels o un conjunt de mapes de píxels que s'usen per a pintar. El GIMP inclou un conjunt d'eines de pintura, que no només s'empren per pintar, com se suposa, sinó que també poden esborrar, copiar, difuminar, aclarir o enfosquir, etc. Totes les eines de pintura, exceptuant l'eina de tinta, usen el mateix conjunt de pinzells. Els mapes de píxels dels pinzells representen l'estampa que es fa amb un «toc» del pinzell en la imatge. Un traç de pinzell, generalment fet movent el punter a través de la imatge amb el botó del ratolí premut, produeix una sèrie d'estampes espaiades al llarg de la trajectòria, d'una manera especificada per les característiques del pinzell i de l'eina de pintura que s'empri.

Es pot seleccionar el pinzell fent clic sobre una icona en el diàleg de pinzells. El pinzell actual del GIMP es mostra a l'àrea Pinzells/Patrons/Degradats de la caixa d'eines. Una manera d'activar el diàleg de pinzells és fer clic en el símbol del pinzell.

Quan instal·leu el GIMP, aquest ve amb un nombre de pinzells bàsics, i alguns una mica estranys que serveixen principalment com a exemple del que és possible fer (per exemple, el pinzell «pebrot verd» de la il·lustració). Podeu crear pinzells nous, o baixar-los i instal·lar-los perquè el GIMP els reconegui.

El GIMP pot usar diversos tipus diferents de pinzells. No obstant això, tots s'usen de la mateixa forma, i en general no cal preocupar-se per les diferències quan hi pinteu. Aquí hi ha els tipus de pinzells disponibles:

Pinzells normals

  La major part dels pinzells que proporciona el GIMP estan en aquesta categoria. Es representen en el diàleg de pinzells com a mapes de píxels en escala de grisos. Quan pinteu usant-los, el color del primer pla actiu se substitueix pel negre (que es mostra a l'àrea de color de la caixa d'eines), i el mapa de píxels que es mostra en el diàleg de pinzells representa la marca que fa el pinzell en la imatge.

  Per a crear un d'aquests pinzells: feu una imatge petita en escala de grisos, on el negre sigui totalment visible, el blanc sigui transparent, i el degradat de grisos entremig. No utilitzeu la transparència per aquests pinzells. Deseu-ho amb l'extensió .gbr. Feu clic al botó Actualitza al quadre de diàleg Pinzells per obtenir-ho en previsualització sense que calgui reiniciar el GIMP.

Pinzells de color

  Els pinzells d'aquesta categoria es representen amb imatges en color en el diàleg de pinzells. Poden haver-hi imatges o text. Quan hi pinteu, els colors s'utilitzen com es mostra: el color del primer pla no hi entra en joc. D'altra banda, funcionen com els pinzells normals.

  Per a crear aquest pinzell, feu una petita imatge RGBA:

  Seleccioneu Fitxer → Nou... des del menú principal.

  En les Opcions avançades, establiu, per exemple, l'espai de color a color RGB i establiu Emplena amb a Transparència.

  Dibuixeu la vostra imatge. A diferència dels pinzells en escala de grisos, les àrees transparents ací es dibuixaran de manera transparent.

  Seleccioneu Fitxer → Desa... des del menú principal per a desar primer la imatge com un fitxer `.xcf` per a mantenir les seves propietats.

  Seleccioneu Fitxer → Anomena i exporta ... des del menú principal per a exportar la imatge com a pinzell amb l'extensió `.gbr`.

  En el diàleg del pinzell, feu clic en el botó Actualitza els pinzells .

  El pinzell apareix entre altres pinzells. Podeu utilitzar-lo immediatament, sense reiniciar el GIMP.

  | Suggeriment
  Quan copieu o retalleu una selecció, veureu el contingut del porta-retalls (que és la selecció) en la primera posició en el diàleg de pinzells, i podeu fer-la servir per a pintar.

  Figura 7.16. Selecció a pinzell després de copiar o retallar

Mànegues d'imatge / Conductes d'imatge

  Els pinzells d'aquesta categoria poden fer més d'un tipus d'estampa sobre la imatge. S'indiquen amb un petit triangle vermell en la cantonada inferior dreta de la icona del pinzell en el diàleg de pinzells. Es diuen «pinzells animats» perquè l'estampa va canviant al llarg del traç. En principi, aquests pinzells de mànega d'imatge poden ser molt complexos, especialment si useu una tauleta, ja que la forma pot canviar en funció de la pressió, l'angle, etc. Aquestes possibilitats no s'han explotat del tot realment, i les que proporciona el GIMP són relativament simples (però prou útils).

  Podeu trobar un exemple de com crear alguns pinzells en Pinzells animats

Pinzells paramètrics

  Aquests pinzells es creen usant l'Editor de pinzells, que us permet generar una àmplia gamma de formes de pinzell amb una simple interfície gràfica. Una característica útil dels pinzells paramètrics és que són redimensionables. En el diàleg de Preferències es pot fer que algunes tecles o el gir de la roda del ratolí provoquin que el pinzell esdevingui més gros o més petit, si és un pinzell paramètric.

Ara, tots els pinzells tenen una mida variable. De fet, en la caixa d'opcions de totes les eines de pintura hi ha un lliscador per ampliar o reduir el pinzell actiu. Podeu fer-ho directament en la finestra d'imatge si configureu adequadament la roda del ratolí; consulteu Variar la mida del pinzell.

A més del mapa de píxels del pinzell, cada pinzell del GIMP té una altra propietat important: l'espaiat, que representa la distància entre les marques consecutives quan es pinta amb un traç continu. Cada pinzell té un valor assignat predefinit, que es pot modificar en el diàleg de pinzells.

| Nota
El GIMP pot utilitzar els pinzells MyPaint. Consulteu Secció 3.11, «Pinzell MyPaint» per a obtenir més informació.

### 5.1. Afegeix pinzells nous

| Nota
Hi ha un mètode ràpid per a afegir un nou pinzell: Secció 5.4, «Creació ràpida d'un pinzell».

Per a afegir un pinzell nou, un cop creat o descarregat d'algun lloc, heu de desar-lo en un format que el GIMP el pugui utilitzar. El fitxer del pinzell s'ha de desar en un lloc on el GIMP el pugui trobar i mostrar en el diàleg dels pinzells. Podeu prémer el botó Actualitza, perquè la carpeta de pinzells es torni a reindexar. El GIMP utilitza tres formats de fitxer per als pinzells:

GBR

  El format `.gbr` ("gimpbrush") s'utilitza per als pinzells normals i de color. Podeu convertir molts altres tipus d'imatges, inclosos molts pinzells utilitzats per altres programes, en pinzells del GIMP obrint-los en el GIMP i desant-los amb noms de fitxer que acaben en `.gbr`. Això obre un diàleg en el qual podreu establir l'espaiat predeterminat per al pinzell.

  Podeu trobar una especificació tècnica del format de fitxer GBR a developer.gimp.org.

  Figura 7.17. Desa un pinzell `.gbr`

GIH

  El format `.gih` ("gimpimagehose") s'utilitza per a pinzells animats. Aquests pinzells es construeixen a partir d'imatges que contenen múltiples capes: cada capa pot contenir diverses formes de pinzell, disposades en una graella. Quan deseu una imatge com a fitxer `.gih`, apareix un diàleg que permet descriure el format del pinzell. Vegeu Secció 5.2, «Crea pinzells animats» per a més informació sobre el diàleg.

  Podeu trobar una especificació tècnica del format de fitxer GIH a developer.gimp.org.

VBR

  El format `.vbr` s'utilitza per a pinzells paramètrics, per exemple, pinzells creats fent ús de l'editor de pinzells. Realment no hi ha una altra manera d'obtenir fitxers en aquest format.

MYB

  El format `.myb` s'utilitza pels pinzells del MyPaint. Vegeu Secció 3.11, «Pinzell MyPaint» per a més informació.

Per a fer que un pinzell estigui disponible, deseu-lo en una de les carpetes del camí de cerca de pinzells del GIMP. Per defecte, el camí de cerca inclou dues carpetes, la carpeta `brushes` del sistema, que no hauríeu d'utilitzar o alterar, i la carpeta `brushes` de la carpeta personal del GIMP. Podeu afegir noves carpetes al camí de cerca de pinzells a Carpetes de pinzells en el diàleg de preferències. Qualsevol format GBR, GIH, o VBR inclòs en una carpeta en el camí de cerca de pinzells es mostrarà en el diàleg de pinzells la propera vegada que inicieu el GIMP, o bé premeu el botó Actualitza en el diàleg dels pinzells.

| Nota
Quan es crea un nou pinzell paramètric utilitzant l'editor de pinzells, es desarà automàticament en la carpeta de pinzells personal.

Hi ha molts llocs a la web on es poden trobar pinzells del GIMP descarregables. En comptes de subministrar una llista d'enllaços que aviat quedaria obsoleta, el millor consell és que cerqueu «pinzells del GIMP» amb el vostre cercador. Molts d'ells estan destinats a altres programes de gràfics, i no és segur que es puguin adaptar fàcilment al GIMP.

4.7. Camins i fitxers SVG |  | 5.2. Crea pinzells animats

Report a bug in GIMP Informa d'un error de documentació