### 3.8. Goma d'esborrar

La Goma d'esborrar s'utilitza per a eliminar àrees de color de la capa actual o d'una selecció d'aquesta capa. Si la Goma s'utilitza quan no admet la transparència (un canal màscara seleccionat, una màscara de capa, o la capa del fons si no té canal alfa), llavors, si s'esborra mostrarà el color del fons, tal com es mostra en l'àrea de color de la Caixa d'eines (en cas d'una màscara la selecció es modificarà). En cas contrari, l'esborrat produirà transparència parcial o total, depenent de la configuració de les Opcions de l'eina. Més informació sobre com afegir un canal alfa a una capa a Secció 7.36, «Afegeix canal alfa».

Figura 14.62. Goma d'esborrar i Canal alfa

El color de fons és blanc. La imatge no té canal alfa. La goma d'esborrar (Opacitat 100%) mostra el color de fons blanc.

La imatge té un canal alfa. La goma d'esborrar mostra transparència utilitzant un patró d'escaquer.

Per a esborrar grups de píxels sense deixar rastre de què hi havia abans, s'ha de marcar a les Opcions d'eines la casella "Vora dura". En cas contrari, el pinzell deixarà les vores de la pinzellada mig esborrades, encara que s'utilitzi un pinzell amb vores dures.

| Suggeriment

Si s'utilitza el GIMP amb una tauleta gràfica, es pot utilitzar l'extrem oposat de l'estilet com una Goma d'esborrar. Per a fer-ho cal fer clic a l'extrem contrari de l'eina Goma d'esborrar en la Caixa d'eines. Cada extrem de l'estilet és un dispositiu d'entrada independent i cada dispositiu d'entrada té la seva pròpia eina assignada. L'altre extrem continuarà funcionant com una goma d'esborrar, sempre que no se seleccioni una altra eina.

#### 3.8.1. Activació de l'eina

Hi ha diferents possibilitats per a activar l'eina:

- Des del menú imatge: Eines → Eines de pintura → Goma d'esborrar.

- Fent clic a la icona eina en la caixa d'eines.

- Polsant la tecla drecera Maj+E.

#### 3.8.2. Tecles modificadores

Mireu Secció 3.1, «Característiques comunes», descripció de les tecles modificadors que tenen el mateix efecte per a totes les eines de pintura.

Ctrl

  Per a la Goma d'esborrar, si es prem la tecla Ctrl posa la «Pipeta» en mode perquè se seleccioni el color de qualsevol píxel en fer clic a sobre. A diferència d'altres eines de pinzell, la Goma d'esborrar estableix el color del fons en lloc del color del primer pla. És útil pels dibuixos que no admeten transparència, l'àrea esborrada és reemplaçada pel color de fons que hi hagi.

Alt

  Per a la Goma d'esborrar, prement la tecla Alt es posa el mode «Antigoma d'esborrar», tal com es descriu a la secció Opcions de l'eina. En alguns sistemes la tecla Alt està capturada pel gestor de finestres. Si passa això podeu utilitzar en el seu lloc Alt+Maj.

#### 3.8.3. Opcions

Figura 14.63. Diàleg d'opcions de l'eina

Normalment, les opcions de l'eina es mostren en una finestra adjunta sota la caixa d'eines tan aviat com activeu una eina. Si no ho són, podeu accedir-hi des del menú principal a través de Finestres → Finestres acoblables → Opcions de l'eina que obre la finestra d'opcions de l'eina seleccionada. També es pot accedir a les opcions d'eina disponibles fent doble clic a la icona de l'eina corresponent en la Caixa d'eines.

Mode, Pinzell, Mida, Relació d'aspecte, Angle, Espaiat, Duresa, Força, Dinàmiques, Opcions de les dinàmiques, Dispersador, Pinzellada suau, Bloca la mida del pinzell per veure'l, Incremental
  Per a una descripció d'opcions que s'apliquen a moltes o a totes les eines de pintura, mireu Opcions de les eines de pintura comunes.
Opacitat

  Malgrat el nom lliscador de l'Opacitat, aquesta eina determina la «intensitat» de l'eina. Per tant, quan s'esborra sobre una capa amb un canal alfa, com més alta sigui l'opacitat més transparència s'obtindrà!

Vora dura

  Aquesta opció evita l'esborrat parcial a les vores de la pinzellada. Mireu més amunt.

Antigoma d'esborrar

  L'opció Antigoma d'esborrar de l'eina Goma d'esborrar pot desborrar àrees d'una imatge. Només funciona quan s'utilitza a les capes d'un canal alfa. S'hi pot accedir per la tecla Alt (o Alt+Maj si Alt està gestionat pel gestor de finestres).

  | Nota
  Per a entendre l'Antigoma d'esborrar cal saber que l'esborrat només afecta el canal alfa, no afecta els canals RGB que contenen les dades de la imatge. Encara que el resultat fos totalment transparent, les dades RGB són allà però no es poden veure. L'Antigoma d'esborrar incrementa el valor alfa perquè es puguin veure les dades RGB.

| Suggeriment
Podeu utilitzar l'eina Goma d'esborrar per a canviar la forma d'una selecció flotant. Esborrant, podeu retallar les vores de la selecció.

3.7. Pinzell |  | 3.9. Aerògraf

Report a bug in GIMP Informa d'un error de documentació